Päike (astroloogia)

Päike on taevakeha, mis kuulub tänapäeva Lääne astroloogias viie isikliku planeedi hulka. Maalt vaadatuna teeb Päike sodiaagile ringi peale umbes aastaga.

Päike on astroloogias üks tähtsamaid taevakehi. Selle märgipositsiooni on inimestel enamasti väga lihtne ilma eelteadmisteta määrata (piisab oma sünnipäeva teadmisest) ja sellel põhineb ka horoskoopide ning kaheteistkümne päikesemärgi populaarsus.

Päike väljendab inimese horoskoobis tema tahet, elu põhieesmärke ja püüdlusi. Päike annab inimesele enamiku selle märgi omadustest, milles ta paikneb.   

Päikese asend horoskoobis näitab, mis inimest innustab ja motiveerib, kuidas ta ennast ühiskonnas kehtestab, mille poolest tahab silma paista ja millisena end teistele näidata. Samuti seda, millised on tema loomulikud käitumismallid.Triin Tobber. "Sünnikaardi saladused", Tallinn, 2012, lk 14 Päikese asend näitab aga ka valdkondi, kus inimene peab arenemiseks ja oma mina-tunde tugevdamiseks aktiivselt võitlema takistuste ja oma nõrkustega.Howard Sasportas "Astrologische Häuser und Aszendenten", Ulm, 1997, lk 228

Isikuhoroskoobis väljendab Päike meesplaneedina lisaks ka lähedasi meesterahvaid inimese elus (isa, vend, abikaasa, ülemus, poeg – eriti esimene poeg). 

Anatoomiliselt on Päike seotud südame, arterite, lülisamba, mehel parema ja naisel vasaku silmaga Juhani Nummela. "Astrologian käsikirja", Porvoo, 1989, lk 75.

Päike valitseb Lõvi märki ja on seotud 5. astroloogilise majaga.

Mütoloogia

Kreeka mütoloogias kehastasid Päikese printsiipi kaks jumalat: Helios ja Apollon (vanarooma Apollo), kellest viimane oli kuujumalanna Artemise kaksikvend. Helios olevat iga päev sõitnud nelja tulise hobusega vankris oma idas asuvast paleest üle taeva lääne paleesse. Ta nägi ja kuulis kõike, seepärast kutsuti ta vandetõotuste andmise juurde alati tunnistajaks.

Apollon austas ja väärtustas inimest. Tema valitseda oli eeskätt muusika, ravikunst, ennustamine ja vibulaskmine. Apollon oli Zeusi ja naistitaan Leto poeg. Tema suurimad saavutused olid Delfi oraakel (Delfis tappis ta selgeltnägija mao Pythoni) ning lauto- ja lüüramäng.

Hoolimata tema ilust ja kunstiannetest, läksid enamik naisi ja noori mehi, keda ta samuti himustas, tal tee pealt eest – takistamatult särav Päike on surelike jaoks talumatu ja selle eest tuleb kaitset otsida. Lisaks oli Apollon innukas meessoo ülemvõimu kaitsja.

Apolloni oraakli juhtmõte oli: tunne iseennast, et tunneksid jumalat! See iseloomustab ka Päikese sümboolikat sünnihoroskoobis.Astrowiki.de, Päike

Vaata ka
Päike (astronoomiline käsitlus)

Viited

Kategooria:Astroloogia